
Uznesenie Okresný súd v Prievidzi vo veci starostlivosti o maloletú A. B., nar. X.X.XXXX, t.č. umiestnenú starostlivosti C. B. D. E. F. G. H. XX, zastúpenú kolíznym opatrovníkom, Úradom práce, sociálnych vecí a rodiny v Prievidzi, dieťa rodičov: matky A. B., nar. XX.X.XXXX, bytom I. J. H. XXX, t.č. bytom F., I. XXX/ X a otca neurčeného, o návrhu K. L. M., nar. XX.XX.XXXX a M. M., nar. X.X.XXXX, obaja bytom N., O. XXXX/XX, zast. Advokát CIBULKA, s.r.o. so sídlom v Trenčíne, Hodžova 1488/53, IČO: 55 673 121, na nariadenie neodkladného opatrenia, takto rozhodol: Návrh navrhovateľov na nariadenie neodkladného opatrenia z a m i e t a . odôvodnenie: 1. Navrhovatelia sa podaným návrhom domáhali nariadenia neodkladného opatrenia, ktorým súd nariadi C. B. D. E. F. P. P. A. G. odovzdanie maloletého dieťaťa do ich dočasnej starostlivosti. Návrh odôvodnili tým, že si chcú dieťa osvojiť a poskytnúť mu lásku, stabilné rodinné zázemie a bezpečné prostredie, ktoré potrebuje. Žijú v tichej a rodinne založenej štvrti mesta Trenčín v štvorizbovom byte, ktorý majú v osobnom vlastníctve. Poukázali na to, maloleté dieťa sa nachádza na krátkodobom pobyte v ich rodine, majú vhodné podmienky pre jeho harmonický rozvoj, a to nielen po materiálnej, ale hlavne po emočnej stránke. Vzhľadom na potrebu kontinuity a bezpečia nepovažovali za vhodné, aby dieťa muselo byť opätovne umiestnené do centra pre deti a rodinu, čo by mohlo negatívne ovplyvniť jeho stabilitu a adaptáciu. Právoplatným rozhodnutím Úradu práce, sociálnych vecí a rodiny v Trenčíne č. TN1/OSPODASK/SPO/2022/5234/61538/ZBM zo dňa 17.02.2022 boli navrhovatelia zapísaní do zoznamu žiadateľov na vykonávanie náhradnej rodinnej starostlivosti. Prípravu na náhradnú rodinnú starostlivosť a jej aktualizáciu absolvovali na ÚPSVR Trenčín. Odkedy sa maloletá A. nachádza v domácnosti navrhovateľov na hosťovskom pobyte, navrhovatelia jej poskytujú každodennú starostlivosť a vytvárajú jej všetky podmienky pre jej zdravý harmonický vývin. S maloletou A. si spolu s ich synom vybudovali veľmi silné citové puto a sú pevne rozhodnutí pre zverenie maloletej do ich náhradnej rodinnej starostlivosti. V prípade, že by u maloletej boli splnené podmienky osvojenia, majú záujem o jej osvojenie. Sú toho názoru, že nariadenie neodkladného opatrenia o odovzdaní maloletej do ich dočasnej starostlivosti je v najlepšom záujme maloletého dieťaťa, nakoľko jej zabezpečujú v domácom prostredí vhodné podmienky pre jej všestranný rozvoj, zdravie a bezpečnosť. Navrhovateľka je zamestnaná v Základnej škole v Trenčíne ako asistentka pedagóga žiakom s poruchami autistického spektra a momentálne čerpá dovolenku, aby sa mohla plnohodnotne starať o maloletú A.. Počet dní dovolenky navrhovateľky je nedostatočný, pokiaľ bude nariadený súd vo veci samej, a preto má navrhovateľka záujem o čo najskorší nástup na materskú dovolenku, a to je možné iba vtedy, keď bude vydané neodkladné opatrenie o dočasnom odovzdaní maloletej do ich starostlivosti. Navrhovateľ pracuje na pozícii systémového inžiniera v G. G. D., a vzhľadom na jeho povahu práce nie je možné, aby čerpal v takej miere dovolenku a staral sa o maloletú v prípade, ak by navrhovateľka bola nútená sa vrátiť napäť do zamestnania kvôli vyčerpaniu si všetkej dovolenky. Ani pre jedného z navrhovateľov by nebolo vhodné prísť o zamestnanie alebo si zobrať neplatené voľno v práci, nakoľko finančne by týmto bola ohrozená celá rodina. Neodkladnosť dočasnej úpravy pomerov videli v tom, že maloletá
Viktória je len formálne odovzdaná do starostlivosti C. B. D. E. F. G. napriek tomu, že je k dispozícií alternatívna osobná starostlivosť u navrhovateľov, ktorí nadviazali kontakt s maloletou, sú oboznámení s jej zdravotným stavom a majú vytvorené riadne bytové podmienky pre starostlivosť o maloleté dieťa. Zároveň neodkladnosť úpravy pomerov bola daná aj tým, že je nevyhnutné zosúladiť faktický stav s právnym a to z dôvodu, že sa maloletá od decembra 2024 nachádza v osobnej starostlivosti navrhovateľov. 2. Z rozhodnutia Úradu práce, sociálnych vecí a rodiny Trenčín č. TN1/OSPODASK/ SPO/2022/5234/61538/ZBM zo dňa 17.2.2022 vyplýva, že navrhovatelia sú zapísaní do zoznamu žiadateľov o náhradnú rodinnú starostlivosť dňom 17.2.2022. 3. Zo sobášneho listu navrhovateľov súd zistil, že manželstvo uzavreli dňa 6.8.2016. 4. Uznesením č.k. 10P/107/2024-11 zo dňa 18.9.2024 súd neodkladným opatrením nariadil, aby bola maloletá dočasne, najdlhšie na 6 mesiacov, odovzdaná do starostlivosti C. B. D. E. F. G. H. XX, nariadil výkon neodkladného opatrenia, uložil Úradu práce sociálnych vecí a rodiny Prievidza, aby v lehote 3 mesiacov odo dňa právoplatnosti uznesenia podal návrh na začatie konania vo veci samej o uloženie výchovného opatrenia podľa § 37 ods. 3 písm. b) Zákona o rodine, prípadne o nariadenie ústavnej starostlivosti. Zároveň súd poučil Úrad práce sociálnych vecí a rodiny Prievidza, že ak v uvedenej lehote návrh nepodá, súd aj bez návrhu uznesenie o neodkladnom opatrení zruší. 5. Dňa 16.1.2025 podal ÚPSVAR Prievidza návrh na nariadenie ústavnej starostlivosti nad maloletým dieťaťom. Vec sa vedie pod sp. zn. 10P/4/2025. Uznesením č.k. 10P/4/2025-23 zo dňa 13.3.2025 súd nariadil neodkladné opatrenie, ktorým maloletú dočasne ponechal v starostlivosti C. B. D. E. F. G., najdlhšie na 6 mesiacov z dôvodu, že predchádzajúce neodkladné opatrenie nariadené vo veci vedenej pod sp. zn. 10P/107/2024 zanikne uplynutím doby dňa 18.3.2025. 6. Zo správy Úradu práce, sociálnych vecí a rodiny v Prievidzi zo dňa 12.3.2025 vyplýva, že spisovú dokumentáciu maloletej evidujú odo dňa 5.9.2024, kedy Nemocnica s poliklinikou Prievidza so sídlom v Bojniciach požiadala o prešetrenie sociálnej situácie u novorodenca A. B., nar. X.X.XXXX, ktorá sa narodila matke A. B.. Ide o druhé dieťa matky porodené z nesledovanej gravidity. Matka po narodení maloletého dieťaťa dňa 7.9.2024 nemocničné zariadenie na vlastnú žiadosť opustila a o maloleté dieťa sa žiadnym spôsobom v nemocničnom zariadení nezaujímala. Dňa 6.11.2024 bolo úradu doručené oznámenie C. B. D. E. F. G., v ktorom sa okrem iného uvádza, že dňa 6.11.2024 bola splnená podmienka osvojiteľnosti maloletej, nakoľko sa matka počas najmenej dvoch mesiacov po narodení dieťaťa so zariadením žiadnym spôsobom nekontaktovala a o maloleté dieťa neprejavila žiadny záujem. Úrad preto podal dňa 7.11.2024 návrh na konanie o splnení podmienok osvojiteľnosti, pozbavenie výkonu rodičovských práv a povinností matky voči maloletej a ustanovenie poručníka. Konanie je vedené pod sp.zn. 10P/138/2024. Úrad dňa 10.3.2025 vykonal šetrenie na adrese F., I. H. XXX/X. V čase šetrenia sa v domácnosti, ani v okolí rodinného domu nikto nenachádzal. Na dverách bol zamknutý veľký zámok a domácnosť sa javila byť neobývaná. Úrad sa s matkou pokúšal skontaktovať aj telefonicky, avšak telefón bol nedostupný. Z dôvodu, že úradu nebolo známe miesto matkinho aktuálneho pobytu, ani jej dostupný telefonický kontakt, nebolo možné prešetriť jej aktuálne pomery. Matka doposiaľ neprejavila o maloletú od jej narodenia žiadny záujem, neplnila si pravidelne a dobrovoľne vyživovaciu povinnosť k maloletému dieťaťu, svojím konaním nevynaložila úprimné úsilie upraviť si svoje rodinné a sociálne pomery tak, aby mohla v budúcnosti vykonávať starostlivosť o maloletú. Otcovstvo k maloletej doposiaľ nebolo určené. 7. Podľa § 2 ods. 1 Zákona č. 161/2015 Z. z. Civilného mimosporového poriadku v znení neskorších predpisov (ďalej len „CMP“), na konanie podľa tohto zákona sa použijú ustanovenia CSP, ak tento zákon neustanovuje inak. 8. Podľa § 324 ods. 1, 2, 3 Zákona č. 160/2015 Z. z. Civilný sporový poriadok v znení neskorších predpisov (ďalej len „CSP“), pred začatím konania, počas konania a po jeho skončení môže súd na návrh nariadiť neodkladné opatrenie. Na konanie o návrhu na nariadenie neodkladného opatrenia je príslušný okresný súd. Neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením.
9. Podľa § 367 ods. 1 CMP neodkladným opatrením môže súd nariadiť, aby ten, kto má maloletého pri sebe, maloletého odovzdal do starostlivosti toho, koho označí súd, alebo do striedavej osobnej starostlivosti. 10. Účelom neodkladného opatrenia je ochrana ohrozeného záujmu maloletého dieťaťa. V konaniach vo veci starostlivosti súdu o maloletých sa kladie prísny dôraz na ochranu záujmov dieťaťa. Záujem maloletého dieťaťa je prvoradým hľadiskom pri rozhodovaní vo všetkých veciach, ktoré sa ho týkajú a najvyšším princípom výkonu rodičovských práv a povinností. Záujem dieťaťa musí byť prvoradým hľadiskom pri akejkoľvek činnosti týkajúcej sa detí, nech už uskutočňovanej verejnými alebo súkromnými zariadeniami sociálnej starostlivosti, súdmi, správnymi alebo zákonodarnými orgánmi. Všetky súdne a správne rozhodnutia týkajúce sa detí majú demonštrovať, že najlepší záujem dieťaťa je ich prvoradým hľadiskom. Článok 3 odsek 1 Dohovoru o právach dieťaťa zaručuje dieťaťu právo na posúdenie jeho najlepších záujmov a ich prvoradé zohľadnenie pri akýchkoľvek krokoch alebo rozhodnutiach, ktoré sa ho týkajú. 11. Súd sa pri rozhodnutí o návrhu na nariadenie neodkladného opatrenia zaoberal aj otázkou jeho prípustnosti a dôvodnosti. V tomto smere skúmal najmä existenciu zákonného dôvodu, potrebného na nariadenie takéhoto opatrenia a to či sú splnené podmienky podľa § 325 ods. 1 CSP a § 367 CMP, za ktorých možno neodkladné opatrenie nariadiť. Neodkladné opatrenie možno nariadiť z dvoch dôvodov: ak je potrebné bezodkladne upraviť pomery alebo ak je obava, že exekúcia bude ohrozená. V mimosporových konaniach možno neodkladné opatrenie nariadiť aj vtedy, ak to vyžaduje verejný záujem, za ktorý vo veciach osobnej starostlivosti o maloleté dieťa možno považovať záujem maloletého dieťaťa a záujem spoločnosti o riadnu starostlivosť a výchovu maloletých detí. Neodkladné opatrenie je prostriedkom naliehavej procesnej ochrany a je určené na riešenie takých situácií, kde je potrebný rýchly zásah súdu, rýchla úprava pomerov účastníkov konania. Nariadiť neodkladné opatrenie je možné vtedy, ak je potrebný okamžitý zásah súdu a tento dôvod musí existovať v čase, keď o nariadení neodkladného opatrenia súd rozhoduje. 12. Po oboznámení sa s obsahom návrhu navrhovateľov na nariadenie neodkladného opatrenia a nimi predloženými listinnými dôkazmi súd dospel k záveru, že neboli splnené podmienky na nariadenie neodkladného opatrenia. V konaniach týkajúcich sa starostlivosti o maloleté deti je primárnym účelom ochrana maloletých detí, pričom je na uvážení súdu, či sú splnené všetky zákonné podmienky na nariadenie požadovaného neodkladného opatrenia. K nariadeniu neodkladného opatrenia vo veciach starostlivosti o maloletých by mal súd pristúpiť najmä, ak by bola bezprostredne ohrozená výživa maloletého dieťaťa alebo nie je zabezpečená riadna starostlivosť o maloleté dieťa. Hodnotiac dôvodnosť návrhu navrhovateľov na nariadenie neodkladného opatrenia dospel súd k záveru, že navrhovatelia neosvedčili naliehavosť dočasnej úpravy vzťahov k maloletému dieťaťu, pre ktorú by v nevyhnutnom rozsahu bolo potrebné neodkladným opatrením dočasne zveriť maloleté dieťa do ich starostlivosti. Maloleté dieťa sa v súčasnosti podľa nariadeného neodkladného opatrenia vo veci sp. zn. 10P/107/2024 nachádza v starostlivosti C. B. D. E. F. G., kde mu je poskytovaná náležitá starostlivosť. Uznesením č.k. 10P/4/2025-23 zo dňa 13.3.2025 súd opätovne nariadil neodkladné opatrenie, ktorým maloletú dočasne ponechal v starostlivosti C. B. D. E. F. G., najdlhšie na 6 mesiacov z dôvodu, že predchádzajúce neodkladné opatrenie nariadené vo veci vedenej pod sp. zn. 10P/107/2024 zanikne uplynutím doby dňa 18.3.2025. 13. Vo veci sp. zn. 10P/4/2025 prebieha konanie o nariadenie ústavnej starostlivosti nad maloletým dieťaťom, v ktorom bude skúmané, či sú splnené podmienky pre zverenie dieťaťa do náhradnej osobnej starostlivosti alebo pestúnskej starostlivosti. Zároveň prebieha aj konanie o určenie otcovstva k maloletej vedené na tunajšom súde pod sp. zn. 10Pc/51/2024, ktoré má prednosť pred rozhodovaním o osvojiteľnosti maloletého dieťaťa. 14. Súd nespochybňuje vhodnosť zverenia maloletej do starostlivosti navrhovateľov, nemá však preukázanú naliehavosť potreby bezodkladnej úpravy pomerov, najmä s prihliadnutím na konanie vo veci samej vedenej pod sp. zn. 10P/4/2025 a zabezpečenie riadnej starostlivosti v centre pre deti a rodinu, prostredníctvom ktorého je maloleté dieťa od decembra 2024 doposiaľ na hosťovskom pobyte u navrhovateľov. V predmetnej veci o nariadenie ústavnej starostlivosti nad maloletým dieťaťom súd na pojednávaní konanom dňa 13.3.2025 navrhovateľov pribral do konania ako fyzické osoby spĺňajúce predpoklady pre výkon náhradnej osobnej starostlivosti o maloleté dieťa, prípadne pestúnskej
starostlivosti, čím zostane zachovaný budujúci sa osobný vzťah medzi nimi a dieťaťom. Vo veci je určený termín pojednávania na deň 8.4.2025, na ktoré budú navrhovatelia predvolaní. 15. Za takto zisteného skutkového stavu, súd návrh navrhovateľov na nariadenie neodkladného opatrenia považoval za nedôvodný a zamietol ho. Poučenie: Proti tomuto rozhodnutiu je prípustné odvolanie. Odvolanie sa podáva v lehote 15 dní od doručenia rozhodnutia na súde, proti ktorého rozhodnutiu smeruje, písomne v troch vyhotoveniach. Podľa § 363 CSP v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Neodkladné opatrenie zanikne, ak uplynul čas, na ktorý bolo nariadené (§ 333 CSP). Súd môže aj bez návrhu zrušiť nariadené neodkladné opatrenie, ak sa zmenia pomery alebo ak odpadli dôvody, pre ktoré bolo nariadené (§ 363 CMP).

